Γνωμοδότηση της Οικονομικής και Κοινωνικής Επιτροπής για:

- την «Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με την περαιτέρω ανάπτυξη των κινητών και ασύρματων επικοινωνιών - Προκλήσεις και επιλογές για την Ευρωπαϊκή Ένωση» και - την «Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών: Προσανατολισμοί στρατηγικής και πολιτικής για την περαιτέρω ανάπτυξη των κινητών και ασύρματων επικοινωνιών (UMTS) - Αποτελέσματα της δημόσιας διαβούλευσης και προτάσεις για τη δημιουργία ενός ευνοϊκού περιβάλλοντος»

(98/C 73/27)

Στις 3 Ιουνίου και στις 23 Οκτωβρίου 1997, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις ανωτέρω ανακοινώσεις.

Το τμήμα μεταφορών και επικοινωνιών, στο οποίο ανατέθηκε η προετοιμασία των εργασιών της ΟΚΕ, προέβη στη σύσταση ομάδας μελέτης και όρισε ως εισηγητή τον κ. Mobbs.

Κατά την 350ή σύνοδο ολομέλειάς της (συνεδρίαση της 11ης Δεκεμβρίου 1997), η Οικονομική και Κοινωνική Επιτροπή, όρισε τον κ. Mobbs γενικό εισηγητή και υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η ανάπτυξη των κινητών επικοινωνιών κατά την τελευταία δεκαετία ήταν εκπληκτική και έδωσε τη δυνατότητα στους χρήστες, επιχειρηματίες και ιδιώτες, να πραγματοποιούν και να λαμβάνουν τηλεφωνικές κλήσεις, να αποστέλλουν και να λαμβάνουν φαξ, να χρησιμοποιούν το e-mail και το Internet, χωρίς να εξαρτώνται από σταθερές τερματικές συνδέσεις. Η εν λόγω ανάπτυξη προκάλεσε την επέκταση του συνόλου της τηλεπικοινωνιακής αγοράς. Η διαθεσιμότητα κινητών υπηρεσιών περιαγωγής τόσο στις αναπτυγμένες όσο και σε πολλές αναπτυσσόμενες περιφέρειες συνέβαλε σημαντικά στην ευρύτερη χρησιμοποίηση όλων των μορφών τηλεπικοινωνιών διαμέσου όλων σχεδόν των οικονομικών τομέων. Η εκτεταμένη προσωπική δυνατότητα πρόσβασης συνέβαλε, επίσης, στην υπέρβαση των χρονικών ζωνών και άλλων εμποδίων για το διεθνές εμπόριο και τις διεθνείς δραστηριότητες. Αν και η ανάπτυξη των κινητών τηλεπικοινωνιών προβλέπεται να συνεχισθεί με ταχείς ρυθμούς, η ζήτηση για σταθερές συνδέσεις θα εξακολουθήσει να υφίσταται, εξαιτίας της αυξανόμενης ζήτησης για βραχύτερο χρόνο και μεγαλύτερες δυνατότητες κατά τη διαβίβαση δεδομένων σε χαμηλές τιμές. Καθώς το κόστος του κινητού εξοπλισμού και υπηρεσιών μειώνεται, αναμένεται ότι η ανάπτυξη των νέων κινητών συνδέσεων θα υπερβεί την ανάπτυξη των σταθερών συνδέσεων, και κυρίως μετά την πλήρη ελευθέρωση του ευρωπαϊκού τομέα τηλεπικοινωνιών στα περισσότερα κράτη μέλη από 1ης Ιανουαρίου 1998. Αναμένεται ότι θα δοθεί μεγαλύτερη ώθηση στη χρήση των τηλεπικοινωνιών σε όλα τα επίπεδα της επιχειρηματικής δραστηριότητας και της κοινωνικής ζωής, εάν οι χρήστες μπορούν να διατηρούν τον αριθμό τηλεφώνου τους ανεξάρτητα από το αν χρησιμοποιούν κινητές ή σταθερές τηλεφωνικές συσκευές.

1.2. Στην Ευρώπη, η έκταση της ανάπτυξης της κινητής τηλεφωνίας αποδεικνύεται από τους σχετικούς αριθμούς - 37 εκατομμύρια χρήστες κινητών επικοινωνιών, 4,5 εκατομμύρια χρήστες συστημάτων τηλε-ειδοποίησης και 3 εκατομμύρια χρήστες κινητών συστημάτων δεδομένων (). Επιπλέον, στην Ευρώπη παρατηρείται τεράστια επιτυχία των ψηφιακών GSM (), τα οποία θεωρούνται δεύτερης γενεάς από τεχνολογικής απόψεως (ενώ τα αναλογικά συστήματα αποτέλεσαν την πρώτη γενεά) και τα οποία εξελίσσονται σε παγκόσμιο πρότυπο για τις κινητές επικοινωνίες. Μέσω της καθιέρωσής του ως ενιαίου συστήματος, καθίσταται δυνατή η περιαγωγή στο μεγαλύτερο μέρος της Ευρώπης, δημιουργώντας, κατ'αυτόν τον τρόπο, ένα πραγματικά πανευρωπαϊκό δίκτυο υπηρεσιών, εξαλείφοντας τα εθνικά σύνορα και αυξάνοντας τον ανταγωνισμό και τις δυνατότητες επιλογής των χρηστών. Τα ανωτέρω από κοινού με τις σχετιζόμενες μ' αυτά τεχνολογίες των DCS-1800 και PCS-1900 (ευρύτερα γνωστές ως GSM 1800 και GSM 1900) κατέστησαν, επίσης, δυνατή την εισαγωγή αποτελεσματικού ανταγωνισμού και δυναμικών της αγοράς σε τοπικό επίπεδο.

1.3. Σήμερα, περί τα 200 δίκτυα κινητών επικοινωνιών, βασιζόμενα στο GSM, εξυπηρετούν περισσότερα από 55 εκατομμύρια χρήστες, αποδεικνύοντας την επιτυχία και την αποδοχή του συστήματος ως προτύπου παγκόσμιας εμβέλειας. Εντούτοις, δεν θα πρέπει να δείξουμε αυταρέσκεια. Καθώς η εμπορική θέση της βιομηχανίας αναπτύσσεται στην Ευρώπη και στον υπόλοιπο κόσμο, οι νέοι τύποι GSM αντιμετωπίζουν σφοδρό ανταγωνισμό από διαφορετικούς τύπους στις ΗΠΑ και παραλλαγές στην Ιαπωνία.

1.4. Το UMTS () θα μπορούσε να περιγραφεί ως ένα σύστημα κινητών επικοινωνιών, το οποίο, μέσω ενός συγκλίνοντος δικτύου σταθερών, κυψελωτών και δορυφορικών στοιχείων, μπορεί να εξασφαλίσει σε όλους τους χρήστες, στο πλαίσιο μίας ανταγωνιστικής αγοράς, παγκόσμια πρόσβαση σε εξατομικευμένες επικοινωνίες, συμπεριλαμβανομένων υψηλής ποιότητας υπηρεσιών πολυμέσων, ανεξάρτητα από τη γεωγραφική θέση, το δίκτυο ή τη χρησιμοποιούμενη τερματική συσκευή. Το UMTS είναι ευρωπαϊκής επινόησης και προωθείται από το ETSI (), τη CEPT (), το Φόρουμ του UMTS () και την Επιτροπή, η οποία έχει ως στόχο την εξασφάλιση, για πρώτη φορά, μίας πραγματικά παγκόσμιας δυνατότητας περιαγωγής. Έχει την υποστήριξη των μεγαλύτερων ευρωπαϊκών φορέων εκμετάλλευσης σταθερών και κινητών δικτύων και του κατασκευαστικού κλάδου. Η ανάπτυξη νέων τεχνολογιών, οι οποίες διατίθενται με αυξανόμενο ρυθμό, πρόκειται να επιτρέψει την αποδοτικότερη και αποτελεσματικότερη χρήση των χερσαίων και δορυφορικών συστημάτων επικοινωνιών προς όφελος των χρηστών. Ειδικότερα, το UMTS έχει ως στόχο την εξασφάλιση μεγαλύτερης πρόσβασης στο Internet.

1.5. Το UMTS προορίζεται να αποτελέσει τμήμα των Διεθνών Κινητών Τηλεπικοινωνιών για το 2000 (IMT-2000), της ομάδας του συνόλου των κινητών τύπων τρίτης γενεάς. Στο πλαίσιο του προγράμματος ΙΜΤ-2000, η ΔΕΤ () εκπονεί συστάσεις για να βοηθηθούν οι σχετικές διοικητικές υπηρεσίες να αντιμετωπίσουν τα συστήματα τρίτης γενεάς στο πλαίσιο των τομέων των Ραδιοεπικοινωνιών (ΔΕΤ-Ρ) και των Τηλεπικοινωνιών (ΔΕΤ-Τ). Οι σχετικές εργασίες της ΔΕΤ αναμένεται να ολοκληρωθούν το 1999.

1.6. Η ανάπτυξη του UMTS παρουσιάζει για την Ευρώπη μία πρόκληση και μία ευκαιρία προκειμένου να εκμεταλλευθεί την ηγετική θέση της στην εν λόγω αγορά και να αποκομίσει όλα τα οφέλη από την πλήρη ελευθέρωση της οικονομίας των περισσότερων κρατών μελών και το άνοιγμα της παγκόσμιας αγοράς για τις βασικές τηλεπικοινωνίες από τον ΠΟΕ (). Ειδικότερα, το UMTS μπορεί να προσφέρει κινητή πρόσβαση σε ένα φάσμα βασιζόμενων σε βιντεοταινίες επικοινωνιών και ενημερωτικών και ψυχαγωγικών υπηρεσιών, αυξάνοντας τη συνεργασία μεταξύ της ενημερωτικής και της τηλεπικοινωνιακής αγοράς. Η βιομηχανία των ΔΤ θα έχει, επίσης, να διαδραματίσει ένα μείζονα ρόλο για τη διασφάλιση της επιτυχίας του UMTS, ενόψει της σημασίας του απ'ευθείας συνδεδεμένου περιεχομένου για τις διαλογικές υπηρεσίες πολυμέσων.

1.7. Το UMTS πρόκειται να λειτουργήσει τόσο σε χερσαίο όσο και σε δορυφορικό περιβάλλον. Αυτό είναι σημαντικό για την λειτουργία του UMTS και σε αραιοκατοικημένες περιοχές. Νωρίτερα κατά το τρέχον έτος, η Επιτροπή δημοσίευσε ανακοίνωση με θέμα «Σχέδιο Δράσης της ΕΕ - Οι δορυφορικές επικοινωνίες στην κοινωνία των πληροφοριών» (), η οποία περιλαμβάνει μία περισσότερο συνεκτική προσέγγιση όσον αφορά τις δορυφορικές επικοινωνίες. Η ΟΚΕ υιοθέτησε μία γενικά ευνοϊκή γνωμοδότηση ().

1.8. Εξαιτίας της τεράστιας επιτυχίας των κινητών τηλεπικοινωνιών και της μεγάλης ταχύτητας με την οποία αναπτύσσεται η σχετική τεχνολογία, η Επιτροπή πιστεύει ότι θα πρέπει να ληφθούν ορισμένες αποφάσεις πολιτικής και στρατηγικής για τη διασφάλιση της συνεχιζόμενης ανάπτυξής τους.

2. Οι ανακοινώσεις της Επιτροπής

2.1. Η πρώτη ανακοίνωση της Επιτροπής (Μάιος 1997) αποτελεί απάντηση στα αίτηματα του Συμβουλίου και του Κοινοβουλίου αντίστοιχα για τη σύνταξη έκθεσης για την ανάπτυξη των κινητών επικοινωνιών.

2.2. Η ανακοίνωση της Επιτροπής συνοψίζει την τρέχουσα κατάσταση και διαπιστώνει την ανάγκη εξέτασης των λεπτομερειών των αντιλήψεων για τις μελλοντικές υπηρεσίες και των απαιτήσεων των μελλοντικών χρηστών, προκειμένου να προετοιμασθούν απαντήσεις σχετικές με τη νομοθετική ρύθμιση, τις συχνότητες και την τυποποίηση, σε ευρωπαϊκό και εθνικό επίπεδο.

2.3. Η Επιτροπή εκθέτει εμπεριστατωμένα τις παρατηρήσεις της και συνοψίζει τις απόψεις της για πέντε βασικά ερωτήματα, τα οποία και σχολιάζει χωρίς να διαθέτει ακόμη τις απαντήσεις των ενδιαφερόμενων μερών.

- Είναι τώρα η κατάλληλη στιγμή να καθοριστεί στρατηγική για την εισαγωγή του UMTS ή θα ήταν σήμερα πρόωρη η λήψη κανονιστικών μέτρων;

- Επικρατεί στην Ευρώπη συναίνεση για την έννοια του UMTS ή των κινητών επικοινωνιών τρίτης γενεάς; Θα αποτελεί νέα ενιαία τεχνολογία ή πλήθος διαλειτουργικών λύσεων με βάση διαφορετικές τεχνολογίες;

- Ποιοι θα πρέπει να είναι οι αντίστοιχοι ρόλοι του ιδιωτικού τομέα και των δημόσιων αρχών κατά τη μετάβαση προς το UMTS;

- Πως μπορεί να επηρεάσει το UMTS την ανταγωνιστικότητα της ευρωπαϊκής βιομηχανίας;

- Κατά ποίο τρόπο θα εξασφαλίσουμε την κατοχύρωση των ευρύτερων κοινωνικών και συναφών με το κοινωνικό σύνολο συμφερόντων κατά την ανάπτυξη της «κοινωνίας των πληροφοριών με ασύρματη επικοινωνία»;

2.4. Η Επιτροπή ζήτησε από όλα τα ενδιαφερόμενα μέρη να της υποβάλουν τις απόψεις τους μέχρι τις 15 Ιουλίου 1997, αλλά μετά από αίτημα του Συμβουλίου Τηλεπικοινωνιών η προθεσμία παρατάθηκε μέχρι το Σεπτέμβριο.

2.5. Η δεύτερη ανακοίνωση της Επιτροπής (Οκτώβριος 1997) παρουσιάζει συνοπτικά τα σχόλια και τις συνεισφορές που εστάλησαν. Ιδιαίτερα θεωρήθηκαν ως κρίσιμα ζητήματα επί των οποίων πρέπει να επέμβουν επειγόντως οι αρχές και να λάβουν μέτρα η διασαφήνιση του καθεστώτος χορηγήσεως αδειών UMTS και η εξασφάλιση βεβαιότητας ότι το πεδίο ραδιοσυχνοτήτων θα είναι διαθέσιμο εγκαίρως. Τα κράτη μέλη και η βιομηχανία συμφώνησαν σχεδόν απολύτως ότι με τον τρόπο αυτό θα δημιουργηθούν ευνοϊκές συνθήκες για την ανάπτυξη UMTS, πράγμα που θα συμβάλει στη διατήρηση της ανταγωνιστικότητας της ευρωπαϊκής βιομηχανίας. Ταυτόχρονα, τα κράτη μέλη και οι φορείς έκριναν αναγκαίο να εξασφαλισθούν τα βασικά συμφέροντα των πελατών όπως η περιαγωγή σε όλη τη ευρωπαϊκή επικράτεια για κινητές υπηρεσίες πολυμέσων βάσει ενός κοινού, ανοιχτού και διεθνώς ανταγωγιστικού εναέριου ενδιάμεσου προτύπου ώστε οι ευρωπαίοι πολίτες να μπορούν να επωφελούνται από την «ασύρματο κοινωνία των πληροφοριών» χωρίς σύνορα, όπως συμβαίνει σήμερα με τη φωνή μέσω του GSM.

2.6. Η ανακοίνωση της Επιτροπής αναφέρεται στα παρακάτω βασικά θέματα:

- Τις απόψεις της βιομηχανίας και των διοικητικών αρχών για ουσιαστικά και κανονιστικά θέματα.

- Τις εκτιμήσεις της Επιτροπής για τους τομείς συναίνεσης και τα θέματα που απαιτούν περαιτέρω συζήτηση.

- Τους προσανατολισμούς για στόχους δημόσιας πολιτικής, συστάσεις για την ανάληψη περαιτέρω δράσης, καθώς και τους προτεινόμενους στόχους, σχέδια δράσης και χρονοδιάγραμμα.

2.7. Η Επιτροπή προτείνει το ακόλουθο σχέδιο δράσεως και χρονοδιάγραμμα:

- Παγκόσμια Διάσκεψη Ραδιοσυχνοτήτων (WRC)-99: προετοιμασία της ημερήσιας διάταξης της WRC-99 (ώστε να συμπεριλάβει την κατανομή συχνοτήτων για το UMTS): Οκτ. 1997 7

- Απόφαση του Συμβουλίου για την παρούσα Ανακοίνωση που ορίζει τις πολιτικές προτεραιότητες: Δεκ. 1997 7

- Πρόταση απόφασης για το UMTS σχετικά με τις συχνότητες και τις συνθήκες χορήγησης των αδειών: Ιαν. 1998 7

- Υλοποίηση του 5ου προγράμματος πλαίσιο έρευνας και ανάπτυξης: 1998 7

- Υιοθέτηση της απόφασης για το UMTS: 1999 7

- Εντολή στην ERC () για περαιτέρω κατανομή συχνοτήτων: Φεβρ. 1999 7

- Διαπραγματεύσεις MRA (): συνεχίζονται 7

- WRC-99: επέκταση της κατανομής συχνοτήτων στο UMTS: Οκτ. 1999 7

- Επισκόπηση του κανονιστικού περιβάλλοντος στον τομέα των τηλεπικοινωνιών: τέλη 1999.

3. Γενικές παρατηρήσεις

3.1. Η ΟΚΕ επικροτεί τις ανακοινώσεις της Επιτροπής ως απαραίτητο βήμα το οποίο προετοιμάζει το δρόμο για τη χάραξη μίας ευρωπαϊκής πολιτικής σχετικά με την εγκαθίδρυση του UMTS. Η ΟΚΕ εκφράζει την ικανοποίησή της επειδή η δεύτερη ανακοίνωση εκδόθηκε εγκαίρως και ήταν συνεπώς δυνατό να της ζητηθεί να την σχολιάσει.

3.2. Η ΟΚΕ συμφωνεί με την άποψη της Επιτροπής - που διατυπώνεται στην πρώτη ανακοίνωση - ότι χρειάζεται μία σαφής και σταθερή εικόνα του UMTS πριν να καταστεί δυνατόν να καθορισθεί επακριβώς τι είδους δράση μπορεί να απαιτείται σε ευρωπαϊκό επίπεδο για τη θετική συμβολή στη μελλοντική ανάπτυξη των κινητών και ασύρματων τεχνολογιών.

3.3. Η δεύτερη ανακοίνωση της Επιτροπής αποτελεί μία ευπρόσδεκτη συμβολή γι'αυτούς τους δύο ουσιώδεις στόχους και συγκεκριμένα τον προσδιορισμό των θέσεων της βιομηχανίας και τον καθορισμό του χρονοδιαγράμματος και των δράσεων που θα δημιουργήσουν ευνοϊκό περιβάλλον για το UMTS. Η ΟΚΕ συμφωνεί με τους κύριους τομείς συναίνεσης που προσδιόρισε η Επιτροπή σε αυτή την ανακοίνωση. Τα λεπτομερή σχόλια στο τμήμα 4 επεκτείνονται σε ορισμένες από τους τομείς συναίνεσης.

3.4. Οι ανακοινώσεις αποκτούν αυξανόμενη σημασία υπό το φως των τεχνολογικών εξελίξεων, οι οποίες καθιστούν προβλέψιμη τη μετάβαση στο περιβάλλον των υπηρεσιών προσωπικής επικοινωνίας. Στην Πράσινη Βίβλο της για τις «Κινητές και προσωπικές επικοινωνίες» (), η Επιτροπή όρισε τις υπηρεσίες προσωπικών επικοινωνιών (PCS) ως «διαπροσωπικές κλήσεις, ανεξάρτητα από τη γεωγραφική θέση και τη χρησιμοποιούμενη τερματική συσκευή, τα μέσα διαβίβασης (καλωδιακά ή ασύρματα) και/ή την επιλογή τεχνολογίας».

3.5. Η επιτυχία της Ευρώπης όσον αφορά την εισαγωγή και την εγκαθίδρυση του συστήματος GSM μπορεί να αποδοθεί στον έγκαιρο και κατάλληλο συντονισμό και συνεργασία μεταξύ της βιομηχανίας και των δημόσιων αρχών της ΕΕ. Η ΟΚΕ επισημαίνει την επείγουσα ανάγκη υιοθέτησης μίας ανάλογης προσέγγισης όσον αφορά τα θέματα που σχετίζονται με τη μετάβαση στο UMTS. Η επιτυχία του GSM οφείλεται επίσης στο γεγονός ότι πρόκειται για ανοιχτό πρότυπο και ότι παρέχει πλήρη διασυνοριακή λειτουργικότητα περιαγωγής. Το GSM αποτελεί εκ των πραγμάτων παγκόσμιο πρότυπο για τις κινητές επικοινωνίες και διαθέτει πλέον άνω των 200 φορέων οι οποίοι χρησιμοποιούν ή κατασκευάζουν ένα δίκτυο και η πλειονότητα των οποίων βρίσκεται εκτός Ευρώπης.

3.6. Δεν θα πρέπει να παραβλέψουμε τη σημασία της κατασκευαστικής βιομηχανίας κινητών επικοινωνιών για την ευρωπαϊκή οικονομία, την ανταγωνιστικότητα και την απασχόληση. Οι ευρωπαίοι κατασκευαστές εξοπλισμού GSM κατέχουν μία εξέχουσα θέση παγκοσμίως και αποτελεί επιτακτική ανάγκη η διατήρηση, και στην περίπτωση του UMTS, του ευρωπαϊκού προβαδίσματος στην εν λόγω βιομηχανία.

3.7. Η ΟΚΕ έχει επίγνωση, επίσης, του γεγονότος ότι η επιτυχία της Ευρώπης όσον αφορά το GSM έχει αφυπνίσει το ενδιαφέρον του υπόλοιπου κόσμου για το μέγεθος της αγοράς των κινητών και ασύρματων τηλεπικοινωνιών και ότι αυτοί που «απέτυχαν την προηγούμενη φορά» πρόκειται να καταβάλουν κάθε προσπάθεια για να αποφύγουν να συμβεί και πάλι το ίδιο. Επομένως, είναι πολύ πιθανόν ότι, πέραν των αποφάσεων για τα τεχνικά θέματα, θα διαδραματίσουν σημαντικό ρόλο για τη συνολική ανάπτυξη του UMTS η στρατηγική αγοράς και οι διεθνείς συμπράξεις των μεγαλύτερων ευρωπαϊκών εταιρειών κινητού εξοπλισμού. Μια ισχυρή εσωτερική αγορά θα παράσχει στην ευρωπαϊκή βιομηχανία τις καλύτερες συνθήκες προκειμένου να γίνει ανταγωνιστική.

3.8. Καθώς η αγορά της ασύρματης κοινωνίας των πληροφοριών λαμβάνει ολοένα και πιο παγκόσμιο χαρακτήρα, η Ε& Α, η ανάπτυξη της κατασκευαστικής βιομηχανίας και οι λοιπές επενδυτικές αποφάσεις θα στηρίζονται επίσης σε παγκόσμιες επιχειρηματικές στρατηγικές. Οι ευρωπαίοι κατασκευαστές πρέπει να λάβουν υπόψη ότι η αγορά, ιδιαίτερα στην Ασία και τον Ειρηνικό αναμένεται να αναπτυχθεί ταχύτερα από ό,τι στην Ευρώπη.

3.9. Ως απάντηση στη δεύτερη ανακοίνωση, η ΟΚΕ πιστεύει ότι η πολιτική της ΕΕ οφείλει να προωθήσει την ανταγωνιστικότητα της ευρωπαϊκής βιομηχανίας, αλλά, θα χρειαστεί να διασφαλισθεί και η συνέχεια της ευρωπαϊκής ενιαίας αγοράς, διασφαλίζοντας ότι τα οφέλη της περιαγωγής σε όλη την ευρωπαϊκή επικράτεια που παρέχει η τεχνολογία GSM θα συνεχίσουν να παρέχονται και στην ασύρματη κοινωνία των πληροφοριών.

4. Ειδικές παρατηρήσεις

4.1. Τα ακόλουθα αναφέρονται στους κύριους τομείς συναίνεσης που προσδιόρισε η Επιτροπή.

4.1.1. Το φάσμα συχνοτήτων. Ένας αποφασιστικός παράγοντας για την επιτυχή εισαγωγή του UMTS είναι η εκχώρηση κατάλληλου φάσματος συχνοτήτων. Η ΟΚΕ συμφωνεί με την Επιτροπή ότι θα πρέπει να εκχωρηθεί επαρκές φάσμα ραδιοφωνικών συχνοτήτων, μετά την επίτευξη συμφωνίας στους κόλπους της CEPT και στο πλαίσιο της διαδικασίας της WRC (Παγκόσμια Διάσκεψη Ραδιοσυχνοτήτων), προκειμένου να δοθεί η δυνατότητα στο UMTS να αναπτυχθεί εκ παραλλήλου με την αύξηση της ζήτησης στην αγορά. Επιπλέον, είναι σημαντικό να εξασφαλισθεί η διάθεση επαρκούς φάσματος κατά τη διάρκεια της μεταβατικής περιόδου από το GSM, το DCS-1800 και το PCS-1900, δηλαδή τα συστήματα δεύτερης γενεάς.

4.1.2. Η εκχώρηση ζωνών συχνοτήτων. Θα πρέπει να αποφασισθεί κατόπιν μελέτης ποια είναι η κατάλληλη διαδικασία για την εκχώρηση φάσματος συχνοτήτων. Θα πρέπει αυτό να γίνει με δημοπρασία και, στην περίπτωση αυτή να εξεταστεί κατά πόσον υπάρχει ο κίνδυνος αυτό να έχει αρνητικές συνέπειες για το δημόσιο συμφέρον και ειδικότερα για την ανταγωνιστική διάρθρωση της αγοράς;

4.1.3. Οι άδειες. Η ΟΚΕ εκτιμά ότι, στο πλαίσιο αυτό, η δράση που θα αναληφθεί πρέπει να σεβαστεί τις προσδοκίες της βιομηχανίας ότι οι πρώτες υπηρεσίες UMTS θα αρχίσουν να παρέχονται γύρω στο 2002 και ότι το συνολικό σύστημα θα είναι ευρέως διαθέσιμο κατά το 2005. Για την τήρηση αυτού του χρονοδιαγράμματος, πρέπει να καθιερωθεί ένα πλαίσιο ΕΕ που θα διασφαλίσει ότι οι ΕΡΑ θα χορηγούν, βάσει αντικειμενικών διαφανών διαδικασιών που δεν θα εισάγουν διακρίσεις, άδειες με επαρκές χρονικό περιθώριο ήδη από τα τέλη του 1998. Η Κοινότητα θα πρέπει, επίσης, να διασφαλίσει ότι θα εκχωρηθούν εγκαίρως στους φορείς εκμετάλλευσης ραδιοφωνικές συχνότητες.

4.1.4. Ρύθμιση. Τα κράτη μέλη θα πρέπει να λάβουν τα απαιτούμενα μέτρα για την ολοκλήρωση και την εφαρμογή της νομοθεσίας της ΕΕ και των αποφάσεων για τα θέματα τα σχετικά με τις συχνότητες, οι οποίες θα ληφθούν στους κόλπους της Ευρωπαϊκής Επιτροπής Ραδιοεπικοινωνιών. Αναμφίβολα το τρέχον πλαίσιο τηλεπικοινωνιών της ΕΕ ισχύει και για το UMTS. Για παράδειγμα, η νομοθεσία και η πολιτική για θέματα όπως η εκχώρηση αδειών, η διασύνδεση και η περιαγωγή καλύπτουν το UMTS, όπως συμβαίνει και με τις λοιπές σταθερές και κινητές δραστηριότητες τηλεπικοινωνίας. Ωστόσο, το θέμα της περιαγωγής μεταξύ του UMTS και των υφιστάμενων συστημάτων δεύτερης γενεάς (π.χ. GSM, DCS-1800, PCS-1900) θα πρέπει να εξετασθεί λεπτομερώς.

4.1.5. Απόφαση UMTS. Η προτεινόμενη απόφαση της ΕΕ για το UMTS θα πρέπει να συμβάλει στη διασαφήνιση του νομικού πλαισίου για το UMTS (π.χ. χορήγηση αδειών και διασύνδεση) αλλά θα πρέπει επίσης να επεκτείνει το πλαίσιο αυτό ώστε να συμπεριλάβει την περιαγωγή και τη βεβαιότητα όσον αφορά τη διαθεσιμότητα ραδιοφωνικού φάσματος συχνοτήτων.

4.1.6. Οι τύποι. Η ευρεία τυποποίηση θα είναι υψίστης σημασίας για την επιτυχία του UMTS παγκοσμίως. Η συνεργασία της Επιτροπής με τα κράτη μέλη, καθώς και με όλες τις σχετικές οργανώσεις τόσο σε ευρωπαϊκό όσο και σε διεθνές επίπεδο, θα πρέπει να έχει ως στόχο να εξασφαλίσει ότι η ΕΕ θα υιοθετήσει μία απλή προσέγγιση για το UMTS, ενισχύοντας, κατ'αυτόν τον τρόπο, τις προοπτικές για την ευρύτερη δυνατή αποδοχή αυτής της προσέγγισης από το σύνολο της αγοράς (). Η διαδικασία της τυποποίησης θα πρέπει να προϋποθέτει την πλήρη συμμετοχή όλων των βασικών βιομηχανικών παραγόντων που θα εκπροσωπούν τα συμφέροντα του κατασκευαστικού και του επιχειρηματικού τομέα προκειμένου να ελαχιστοποιηθούν τα προβλήματα που άπτονται των πνευματικών δικαιωμάτων.

4.1.6.1. Το ETSI φέρει την ευθύνη για την εγκαθίδρυση του τύπου UMTS, ως μέλος της ομάδας των Διεθνών Κινητών Τηλεπικοινωνιών για το έτος 2000 της ΔΕΤ, και οφείλει να αντιμετωπίσει τις ευρωπαϊκές ανάγκες εντός ενός παγκόσμιου πλαισίου. Ως εκ τούτου, το ETSI θα πρέπει να υιοθετήσει μία κοινή, ανοιχτή και παγκοσμίως ανταγωνιστική ραδιοδιεπαφή με σκοπό την παγκόσμια εφαρμογή της. Αν και η ευκαμψία του τύπου UMTS, όπως ορίζεται από το ETSI, θα αποτελεί πλεονέκτημα, αυτή θα χρειασθεί να μετριασθεί εξαιτίας της απαίτησης για τον επαρκή προσδιορισμό του τύπου προκειμένου οι φορείς εκμετάλλευσης του UMTS να είναι βέβαιοι ότι αυτό θα διατίθεται από ένα ευρύ φάσμα κατασκευαστών και ότι το σύνολο του εξοπλισμού θα είναι διαλειτουργικό. Οι ευρείς τύποι του ETSI θα ελαχιστοποιήσουν τον κίνδυνο εμφάνισης πολλαπλών τύπων και κατακερματισμού της ευρωπαϊκής αγοράς. Αυτή η προσέγγιση θα ελαχιστοποιήσει, επίσης, τον κίνδυνο κατακερματισμού της αγοράς, τον οποίο εγκυμονεί η χρησιμοποίηση μικροτηλεφώνων πολλαπλών τύπων με πολυάριθμες ραδιοδιεπαφές - κάτι που είναι απευκταίο (εξαιτίας των πιθανών τεχνικών δυσχερειών και του υψηλού κόστους).

4.1.6.2. Είναι δύσκολο να διακρίνουμε τον τρόπο με τον οποίο ο ανταγωνισμός μεταξύ των διάφορων τύπων (στο πλαίσιο του τμήματος του φάσματος του UMTS) θα μπορούσε να αναπτυχθεί χωρίς να αποσταθεροποιήσει την ευρωπαϊκή αγορά. Η εμπειρία των ΗΠΑ και των ανταγωνιστικών τύπων τους φαίνεται να το επιβεβαιώνει. Είναι γενικά αποδεκτό ότι βασικό παράγοντα για την επιτυχία του GSM αποτέλεσε η σταθερότητα του προτύπου και το γεγονός ότι ένας μεγάλος αριθμός κατασκευαστών υποστήριξε αυτό το σε μεγάλο βαθμό ευρύ πρότυπο. Ο ανταγωνισμός μεταξύ των προτύπων θα σημαίνει αναπόφευκτα τύπους αποκλειστικής εκμετάλλευσης, οι οποίοι θα παρουσιάζουν σημαντικά μειονεκτήματα (από την οπτική γωνία των φορέων εκμετάλλευσης και των χρηματοδοτών τους), εξαιτίας της πολυετούς δέσμευσης ενός φορέα εκμετάλλευσης με έναν κατασκευαστή.

4.1.6.3. Το UMTS αναμένεται να επιφέρει μεγαλύτερη σύγκλιση μεταξύ των τηλεπικοινωνιών και των βιομηχανιών ΔΤ. Από την άποψη αυτή, είναι ιδιαίτερα επιθυμητή η μεγαλύτερη συμμετοχή της βιομηχανίας ΔΤ στη διαδικασία τυποποίησης.

4.2. Ε& Α. Η ΟΚΕ υποστηρίζει την πρόταση να συνεχισθεί η στήριξη της Ε& Α για τις τεχνικές λύσεις που απαιτούνται για το UMTS μέσα στα πλαίσια του Πέμπτου Προγράμματος πλαισίου Έρευνας και Τεχνολογικής Ανάπτυξης (1998-2002) ().

4.3. Η ανταγωνιστικότητα. Η ανάπτυξη του UMTS θα πρέπει να κατευθύνεται από τη βιομηχανία. Οι στόχοι Ε& Α για μία πολιτική της ΕΕ όσον αφορά το UMTS, θα πρέπει να τεθούν σε στενή συνεργασία της Επιτροπής με τη βιομηχανία. Η φύση του UMTS αναμένεται ότι θα διευκολύνει την ανάπτυξη μικρής κλίμακας παροχών υπηρεσιών, προωθώντας κατά συνέπεια τον ανταγωνισμό. Ωστόσο, θα πρέπει να εφαρμοσθεί η νομοθεσία της ΕΕ για τον ανταγωνισμό, προκειμένου να εμποδιστούν οι προνομιούχοι σταθεροί και κινητοί φορείς να δημιουργήσουν εμπόδια για την είσοδο και άλλων στις νεοεμφανιζόμενες αγορές του UMTS.

4.4. Οι κοινωνικές - υπό τη στενή έννοια - πτυχές. Το UMTS θα προσφέρει περισσότερες δυνατότητες επιλογής και φθηνότερες υπηρεσίες, καθιστώντας τα πλεονεκτήματα των προωθημένων τηλεπικοινωνιακών υπηρεσιών διαθέσιμα στη μαζική αγορά. Αλλά πέραν των παραδοσιακών τομέων, το UMTS θα ενισχύσει και θα καταστήσει δυνατές νέες πιθανές οικονομικές δραστηριότητες, συμπεριλαμβανομένων της τηλε-εργασίας, της τηλεματικής και του ηλεκτρονικού εμπορίου. Αυτές θα ενισχύσουν την οικονομική δραστηριότητα σε αγροτικές περιοχές και θα διευκολύνουν την εφαρμογή των περιβαλλοντικών πολιτικών. Η ανάπτυξη, η κατασκευή και η λειτουργία του UMTS θα δημιουργήσει τεράστιες δυνατότητες απασχόλησης σε όλη την Ευρώπη και θα προσφέρει σημαντικές δυνατότητες εξαγωγής. Μεταξύ των λοιπών κοινωνικών, υπό τη στενή έννοια, πτυχών θα περιλαμβάνονται και αυτές που σχετίζονται με τον τομέα των τηλεπικοινωνιών γενικά, και των κινητών ειδικότερα: προστασία δεδομένων, κρυπτογράφηση, απάτη και λοιπές εγκληματικές δραστηριότητες, υποχρεώσεις καθολικής υπηρεσίας και μέριμνα για το φυσικό και ανθρώπινο περιβάλλον (συμπεριλαμβανόμενης και της υγείας). Ειδικότερα, κατά την εισαγωγή νέων τεχνολογιών, οι παραγωγοί θα πρέπει να εξετάζουν εξαντλητικά την καταλληλότητά τους για την ενδεχόμενη χρήση τους από άτομα με ειδικές ανάγκες, όπως είναι τα άτομα με προβλήματα ακοής. Η ταχεία επίλυση αυτών των θεμάτων θα συμβάλει στη δημιουργία ευνοϊκού περιβάλλοντος για την ανάπτυξη της αγοράς.

4.5. Το μέλλον. Η δεύτερη ανακοίνωση της Επιτροπής περιλαμβάνει μία επισκόπηση των προτεινόμενων δράσεων και το χρονοδιάγραμμα: Η ΟΚΕ συμφωνεί και υποστηρίζει το σχέδιο κοινοτική δράσης (βλ. σημείο 2.6) και αναμένει τις συγκεκριμένες νομοθετικές προτάσεις της Επιτροπής.

Βρυξέλλες, 11 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Βλέπε παράγραφο 2.1 της ανακοίνωσης της Επιτροπής.

() Παγκόσμιο Σύστημα Κινητής Επικοινωνίας (GSM).

() Παγκόσμιο Σύστημα Κινητών Τηλεπικοινωνιών (UMTS).

() Ευρωπαϊκό Ινστιτούτο Τηλεπικοινωνιακών Προτύπων (ETSI).

() Ευρωπαϊκή Διάσκεψη των Διοικήσεων των Ταχυδρομείων και των Τηλεπικοινωνιών (CEPT).

() Το Φόρουμ του UMTS αποτελεί ένα σώμα, το οποίο εγκαινιάσθηκε το Δεκέμβριο του 1996 βάσει της πραγματοποιηθείσας εργασίας της ομάδας ειδικού έργου για το UMTS και το οποίο συγκεντρώνει νομοθέτες, επιχειρηματίες, κατασκευαστές, παράγοντες δορυφορικών υπηρεσιών και άλλα ενδιαφερόμενα μέρη και ενώσεις, όπως είναι το ETSI, το ERO και το ETO. Χρηματοδοτείται από τα 70 μέλη του και ο προϋπολογισμός του ανέρχεται σε 500 000 Ecu.

() Διεθνής Ένωση Τηλεπικοινωνιών (ITU).

() Παγκόσμιος Οργανισμός Εμπορίου (ΠΟΕ).

() Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνικής Επιτροπή και στην Επιτροπή των Περιφερειών - Σχέδιο Δράσης της ΕΕ: Οι δορυφορικές επικοινωνίες στην κοινωνία των πληροφοριών - COM(97) 91 τελικό.

() ΕΕ C 355 της 21.11.1997.

() Ευρωπαϊκή Επιτροπή Ραδιοεπικοινωνίας (ERC).

() Συμφωνία Αμοιβαίας Αναγνώρισης (MRA).

() Προς το περιβάλλον των προσωπικών επικοινωνιών: Πράσινη Βίβλος για μία κοινή προσέγγιση στο πεδίο των κινητών και προσωπικών επικοινωνιών στην Ευρωπαϊκή Ένωση - COM(94) 145 τελικό, ΙΙΙ, 1.7, σ. 15. Γνωμοδότηση της ΟΚΕ: ΕΕ C 393 της 31.12.1994, σ. 64.

() Ήδη οι τέσσερις σημαντικότεροι ευρωπαίοι προμηθευτές κινητού εξοπλισμού (Ericsson, Nokia, Siemens και Alcatel) εξέφρασαν δημόσια την υποστήριξή τους για μία νέα κοινή ευρωπαϊκή βάση για το UMTS που θα πρέπει να τυποποιηθεί από το ETSI.

() Πέμπτο Πρόγραμμα Πλαίσιο Έρευνας και Τεχνολογικής Ανάπτυξης (1998-2002) - Έγγραφο εργασίας της Επιτροπής για τα ειδικά προγράμματα: Σημεία εκκίνησης για συζήτηση [COM(97) 553 τελ.].